**ROMANIA**

**JUDETUL TIMIS**

**MUNICIPIUL TIMISOARA**

**CONSILIUL LOCAL**

**PROCES - VERBAL**

**Încheiat astăzi 03.08.2022 cu ocazia şedinţei festive a**

**Consiliului Local al Municipiului Timişoara**

**Preşedinte de şedinţă –D-na. Roxana Iliescu**

**Din cei de 27 de consilieri au fost prezenţi 18**

**Au absentat: Andrei Mester, Dan Diaconu, Ioan Szatmari, Aida Szilagyi, Adrian Lulciuc, Emanuel david, Raul Ambrus, Jorge Gonzalez si Marius Craina**

**Din partea executivului participă: domnul primar Dominic Fritz, dl. viceprimar Tabără Amânar Cosmin Gabriel, domnul viceprimar Ruben Lațcău și dl. Secretar General Caius Șuli**

**Şedinţa a fost convocată prin Dispoziţia Primarului nr. 1918/29.07.2022**

**Anexa**

**La Dispoziția nr.  1918**

**Din data de: 29.07.2022**

 **Ordinea de zi:**

 1. **Ședința Festivă a Consiliului Local al Municipiului Timișoara dedicată Zilei de 3 August - Ziua Timișoarei.**

Intonarea imnului României

Intonarea imnului Timișoarei

**D-NA ILIESCU**: Astăzi sărbătorim ziua orașului nostru. Mulțumesc pentru prezență Înalt Prea Sfințitului Ioan Sălăgean, reprezentanților autorităților locale, ai Consiliului Județean Timiș, ai Prefecturii, reprezentanților organizațiilor și asociațiilor deportaților politici, ai revoluționarilor, ai mediului academic și cultural timișorean, ai Camerei Deputaților și Senatului României.

Astăzi se împlinesc 103 ani de când trupele române au intrat în Timișoara iar Banatul a intrat în granițele României. În urmă cu 103 ani, după retragerea trupelor militare sârbești și instalarea în funcția de prefect a primului reprezentant român al Guvernului României, Aurel Cosma, în fruntea noului județ constituit, Timiș-Torontal, timișorenii sărbătoreau intrarea în oraș a trupelor armatei române, sub conducerea colonelului Virgil Economu., care a asigurat populația Timișoarei, indiferent de naționalitate, de bunele intenții ale ostașilor români. Ceea ce conferă orașului nostru cinste este tocmai modul fericit în care diverse culturi s-au completat și susținut reciproc.

**DL.PRIMAR**: Onorăm astăzi șase din cetățenii Timișoarei care au format valorile și identitatea acestui oraș și care ne ajută să înțelegem mai bine ce anume ne leagă ca și comunitate, valori legate de libertate, de curaj, de umanitate.

Domnul Teodor Stanca a fost unul dintre organizatorii protestelor studențești atunci când Rusia a invadat Ungaria în Timișoara, plătind un preț pentru acest lucru în închisoarea în care a fost aruncat.

Pentru Cornelia Fiat, Petru Mirciov, deportați în Bărăgan, fără nici o vină, cu familii distruse, epoca neagră din istoria țării prin care au trecut este una care nu poate fi dată uitării.

Domnul Ignat Fisher a fost de asemenea deportat, în Rusia, în tinerețe, devenind scriitor, publicist.

 Domnul Iosif Rotariu este un exemplu pentru excelență în sport și un om mare care a înțeles că sportul are și rolul de a forma o comunitate și oameni în comunitate.

Domnul Silviu Orăvițan, artist plastic, a reușit mereu ca prin arta practicată, să promoveze și să exprime o umanitate profundă și o spiritualitate care includ iubirea pentru oameni și acel ceva pe care Timișoara l-a posedat mereu.

**DL.IOAN SĂLĂGEAN**: Mă gândesc atât la cei care au făcut temniță grea și au fost deportați în Bărăgan cât și la ceilalți frați prezentați de către d-nul Primar aici, demni de cinste, fiecare în domeniul său.

**DL.CRISTIAN MOȘ**: Timișoara este capitala celui mai vestic și întins județ din România. Atunci când plecăm în afara țării ne mândrim că suntem timișoreni. Mulți dintre noi suntem adoptați de Timișoara. Timișoara evoluează, fiecare din administrațiile care au trecut, fiecare din cetățenii Timișoarei punând câte o piatră la zidul acestei cetăți.

**DL.SORIN IONESCU**: Timișoara nu este doar un oraș, este o stare de spirit care descrie dorința de a fi liber, de a trăi într-o comunitate alături de semeni, dorința de a aduce aportul la dezvoltarea cetății, indiferent de naționalitate. Timișoara nu este doar un oraș, nu este doar o cetate, este un simbol de europenism, este un simbol nu doar de multiculturalitate, ci de interculturalitate, în care fiecare dintre noi am învățat ca aducând lucrurile bune în piața cetății să putem contribui la dezvoltarea acestei frumoase urbe.

**Urmează decernarea Titlului de Cetățean de Onoare al Municipiului Timișoara d-lui Teodor Stanca, domnului Petru Mirciov și doamnei Cornelia Fiat.**

**DL.LEONARD CÂMPEANU** – Vicepreședinte interimar al Asociației Foștilor Deținuți Politici și Victime ale Dictaturii din România: Doresc să subliniez câteva aspecte specifice (cu referire la cele trei persoane amintite mai sus) care nu au fost pomenite în nici o luare de cuvânt până acum. După Revoluție a fost foarte greu pentru conștiința timișorenilor să se revină la conștientizarea unor valori democratice. Aici găsesc meritul deosebit al celor trei persoane pe care le-am recomandat, de a redeschide în ochii oamenilor aceste valori. Mă refer la drepturile fundamentale, la dreptul de opinie, de proprietate, valori pe care aceste trei persoane le-au recomandat și susținut atât profesional cât și din punct de vedere al asociațiilor din care fac parte. Domnul Stanca a suferit în închisoare, domnul Mirciov în deportare, iar mai târziu au încercat să ajute comunitățile de deportați și deținuți politici.

**DL.TEODOR STANCA**: Este un moment extrem de încărcat de emoție pentru noi. Faptul că Dumnezeu a făcut ca unii dintre noi să mai supraviețuiască, este foarte important pentru a păstra memoria noastră. Anul 1956 este un an de istorie pentru Timișoara care și-a respectat spiritul ei.

 **Dna. FIAT**: Stimate domnule Primar, Înalt Prea Sfinția Voastră, este o deosebită onoare pentru mine ca în această zi memorabilă când sărbătorim ziua preluării administrației de către autoritățile orașului să primesc titlul de Cetățean de onoare. Titlul este adresat mie dar și celor 44 de mii de deportați în Bărăgan în Iunie 1951, dar mai ales celor 10 mii de copii deportați care au avut vina de a face parte din cele mai înstărite familii. Deportarea a însemnat o inchisoare în aer liber pentru cele 13 mii de familii aruncate în câmp. A fost o perioadă grea cu lacrimi pe care am iertat-o dar nu am uitat-o. După deportare am încercat să ne reluăm viețile normale și aceasta a fost posibil pentru că cineva acolo sus a ținut cu noi. Am făcut parte din Comisia de aplicare a Decretului 118/1990 timp de 10 ani. Am colaborat cu Comisia Civică și cu Memorialul Sighet sub îndrumarea dnei. Ana Blandiana și Romulus Rusan. M-am implicat în amenajarea a două celule la Sighet, am participat la toate evenimentele timp de 25 de ani. Promit că activitatea mea se va desfășura ca și până acum. Mulțumesc d-lui Primar, consiliului local, d-lui Leonard Câmpeanu pentru onoarea ce mi s-a acordat azi.

**Dl. PRIMAR**: Se acordă titlul de Cetățean de Onoare al Mun. Timișoara D-Lui Petru Mirciov. Felicitări!

**Dl. MIRCIOV**: Stimate domnule Primar, Înalt Prea Sfinția Voastră, onorată asistență, hotărârea consiliului local mă onorează. Acest titlu mi s-a acordat ca răsplată a muncii în slujba timișorenilor, a cetățenilor de etnie bulgară, a foștilor deportați. Am fost deportat în anul 1951, aveam 5 ani atunci. Îmi amintesc că m-am trezit fără cearșaf fără pernă, pe saltea și am plâns pentru că nu știam ce se întâmplă. Am văzut bunicii părinții încârcând lucruri într-o căruță, păziți de un soldat care nu ne-a lăsat să ieșim în stradă. Este o amintire care mă urmărește necontenit. La terminarea clasei a VII-a am primit o adeverință pe care scria: fost deportat fost chiabur și nu aveai acces la nicio școală. La Arad am fost primit să mă înscriu la liceu cu promisiunea că voi aduce adeverința. De 9 ani am fost ales Președinte al Foștilor deportați în Bărăgan. În această calitate m-am străduit să păstrez drepturile foștilor deportați, să păstrez memoriile deportării. Au fost editate 12 cărți. Din 2014 suntem implicați în Proiectul Pâinea Păcii ce reunește asociațiile din fostele țări comuniste, simbolul fiind pâinea păcii din secară. Această onoare s-ar cuveni tuturor foștilor deportați în Bărăgan ca și victimelor comunismului pentru modul în care au știut să treacă prin greutățile vieții cu demnitate. Mulțumesc tuturor membriilor asociației fiindcă fără ei nu puteam face nimic. Mulțumesc Asociației Foștilor Deținuți Politici. Mulțumesc părinților, bunicilor și fraților mei care m-au învățat să trec prin greutățile vieții.

**Dl. PRIMAR**: Se acordă titlul de Cetățean de Onoare al Mun. Timișoara D-Lui Ignat Iosif Fischer. Felicitări!

**Dl. FISCHER**: Vă mulțumesc pentru distincție. Nu am visat așa ceva în viața mea. În 1990 majoritatea șvabilor au emigrat în Germania, eu nu m-am gândit să emigrez. Sper ca atunci când intru în Împărăția lui Dumnezeu să fiu cetățean de onoare dar și de drept. Asta vă doresc și dvs.

**Dl. ILIESCU**: Invit pe scenă Cvartetul Clasica pentru un scurt moment muzical. Urmează decernarea titlului de Cetățean de Onoare al Municipiului Timișoara d-lui Iosif Rotariu.

**Dl. MIHOC FLORIN**: Bună ziua. Am emoții fiindcă de pe scena aceasta nu am susținut alocuțiuni. De aceea am și un discurs scris de mână. Felicit Primăria Timișoara și consiliul local pentru că au îndreptat 6 erori, fiindcă acești oameni meritau să fie cetățeni de onoare de multă vreme. Felicitări pentru recunoștința arătată acestor oameni în timpul vieții. Iosif Rotariu e azi la cel mai important meci al carierei și are alături o Timișoară întreagă. E unul din cei mai importanți fotbaliști români care a evoluat în cele mai mari competiții din lume. A întâlnit-o pe AC MILAN. În 1990 Iosif îl făcea muritor pe zeul Maradona la Campionatul Mondial. Visul lui de a veni la Poli s-a împlinit în 1980. A ajuns la Steaua în 1986 după câștigarea Cupei Campionilor Europeni. Cred cu tărie că Roti la felul cum se prezintă ar putea intra și juca din nou pe teren. Dar mai presus de acestea are calitatea de mare om. Fiindcă pentru Casandra a luptat mult ca ea să treacă prin zeci de operații cu bine. Morala cu care închei suna camașa: în viață mulți știm ceea ce trebuie să facem, dar puțini reușim să și facem, Roti e unul din aceia.

**Dl. PRIMAR:** Se acordă titlul de Cetățean de Onoare al Municipiului Timișoara d-lui Iosif Rotariu. Felicitări.

**Dl.ROTARIU**: Aș vrea să mulțumesc d-lui Primar, d-lui viceprimar Cosmin Tabără și membriilor consiliului local pentru această distincție. Cred că sportivii ar trebui să vorbească prin faptele de pe teren, prin acte de caritate.eu amîncercat tot timpul să nu ies în prim plan. Am reușit o performanță în 1990 a Campionatul Mondial și anume accederea în grupele superioare. Sunt mândru că sunt timișorean și că pot să ajut cu ce am eu mai bun.

**Dl. PRIMAR:** Se acordă titlul de Cetățean de Onoare al Municipiului Timișoara d-lui Silviu Orăvițan. Felicitări!

**Dl. BUNOIU**: Stimați invitați, stimați consilieri locali, este o bucurie și o onoare să rostesc un laudațio într-un moment special. Creația d-lui Orăvițan a fost inspirată de portul tradițional din Banatul montan dar și de deportații din Bărăgan. A absolvit Facultatea de Arte de Design la Timișoara. Este de Cetățean de Onoare al Lugojului, Oraviței. Din 1968 de la expoziția de la București maestrul a devenit cunoscut în țară și în străinătate. Știm ce a făcut maestrul pentru Timișoara și pentru țară și ne întrebăm ce poate face Timișoara pentru domnia sa. E de datoria noastră să ne gândim la un muzeu Silviu Orăvițan.

**Dl. ORĂVIȚAN**: Vă adresez în primul rând mulțumiri dvs. Timișoara modernă înseamnă o bună înțelegere între popoare între nații în diferite etape în care oamenii nu au nimic de împărțit. Aceasta e moștenirea cu care eu m-am trezit o am în gene, caut să fiu reprezentantul dvs în a comunica și a înțelege pe unii cu alții. Mulțumesc Părintelui Mitropolit pentru cuvintele frumoase, mulțumesc primăriei, consilierilor locali, d-lui Primar și dvs. Urez La mulți ani Timișoarei, bucurie și lumină.

**Dl. ILIESCU**: Declar închisă ședința de azi. Vă mulțumesc!

**PRESEDINTE DE SEDINTA SECRETAR GENERAL**

**Cons.ROXANA ILIESCU Jr. CAIUS SULI**